CELEX: 62021TN0081
Language: sk
Date: 2021-02-03 00:00:00
Title: Vec T-81/21: Žaloba podaná 3. februára 2021 – Sistem ecologica/Komisia

3.5.2021   
            
            
               SK
            
            
               Úradný vestník Európskej únie
            
            
               C 163/38
            
         
      Žaloba podaná 3. februára 2021 – Sistem ecologica/Komisia
      (Vec T-81/21)
      (2021/C 163/51)
      Jazyk konania: angličtina
      
         Účastníci konania
      
      
         Žalobkyňa:„Sistem ecologica“ production, trade and services d.o.o. Srbac (Srbac, Bosna a Hercegovina) (v zastúpení: D. Diris, D. Rjabynina a C. Kocks, advokáti)
      
         Žalovaná: Európska komisia
      
         Návrhy
      
      Žalobkyňa navrhuje, aby Všeobecný súd:
      
                  —
               
               
                  vyhlásil za protiprávne neprijatie opatrení zo strany OLAF-u vo vzťahu k nej, podľa relevantných pravidiel, konkrétne skutočnosť, že jej neoznámil rozhodnutie o začatí preverovaní alebo vyšetrovaní, ktoré sa jej individuálne týkajú, neinformoval ju o preverovaniach alebo vyšetrovaniach, do ktorých mohla byť osobne zapojená a neumožnil jej vyjadriť stanovisko ku všetkým skutočnostiam, ktoré sa jej týkajú predtým, než dospel k individuálnym záverom vyplývajúcim z týchto preverovaní alebo vyšetrovaní;
               
            
                  —
               
               
                  zrušil rozhodnutie OLAF-u z 25. novembra 2020 o zamietnutí žiadosti žalobkyne o prístup k vyšetrovaciemu spisu;
               
            
                  —
               
               
                  zrušil rozhodnutie OLAF-u z 25. novembra 2020 o posúdení pripomienok žalobkyne zo 16. októbra 2020 ako sťažností;
               
            
                  —
               
               
                  zrušil rozhodnutie OLAF-u z 27. novembra 2020 o zamietnutí sťažností žalobkyne zo 16. októbra 2020;
               
            
                  —
               
               
                  zrušil rozhodnutie OLAF-u z 8. decembra 2020 o ukončení vyšetrovania, ktoré sa jej týkalo;
               
            
                  —
               
               
                  zrušil rozhodnutie OLAF-u z 21. decembra 2020 o tom, že sťažnosti žalobkyne zo 14. decembra 2020 sa neposudzujú ako sťažnosti;
               
            
                  —
               
               
                  rozhodol, že informácie a súvisiace údaje a všetky relevantné dôkazy predložené vnútroštátnym orgánom nepredstavujú prípustné dôkazy, okrem iného správa OLAF-u zo 16. januára 2020, oznámenie z 9. júna 2020 a záverečná správa z 8. decembra 2020;
               
            
                  —
               
               
                  rozhodol, že všetky vyšetrovacie postupy v rámci vyšetrovania vedeného v dôsledku uvedených rozhodnutí sú protiprávne;
               
            
                  —
               
               
                  rozhodol, že všetky závery prijaté v rámci týchto vyšetrovaní sú protiprávne;
               
            
                  —
               
               
                  rozhodol, že všetky informácie poskytnuté vnútroštátnym orgánom sú protiprávne, okrem iného oznámenie z 9. júna 2020 a záverečná správa z 8. decembra 2020;
               
            
                  —
               
               
                  uložil Komisii povinnosť nahradiť žalobkyni sumu 3 026 388,74 eur za spôsobenú škodu predbežne odhadnutú spolu s úrokmi v sadzbe 8 % ročne od 15. júna 2020 až do úplného zaplatenia, v dôsledku protiprávneho konania OLAF-u a ujmy spôsobenej na profesijnej činnosti žalobkyne a jej dobrom mene;
               
            
                  —
               
               
                  uložil Komisii povinnosť nahradiť trovy konania
               
            
         Dôvody a hlavné tvrdenia
      
      Na podporu svojej žaloby žalobkyňa uvádza štrnásť žalobných dôvodov.
      
                  1.
               
               
                  Prvý žalobný dôvod sa zakladá na porušení zásad transparentnosti a nezávislosti vyšetrovania OLAF-u.
               
            
                  2.
               
               
                  Druhý žalobný dôvod sa zakladá na porušení zásady nestrannosti.
               
            
                  3.
               
               
                  Tretí žalobný dôvod sa zakladá na porušení výsady zákazu sebaobviňovania.
               
            
                  4.
               
               
                  Štvrtý žalobný dôvod sa zakladá na porušení práva na informácie podľa článku 7 ods. 2 nariadenia (EÚ, Euratom) 883/2013. (1)
                  
               
            
                  5.
               
               
                  Piaty žalobný dôvod sa zakladá na porušení práva na vypočutie pred prijatím obmedzujúcich opatrení.
               
            
                  6.
               
               
                  Šiesty žalobný dôvod sa zakladá porušení práva na prezumpciu neviny.
               
            
                  7.
               
               
                  Siedmy žalobný dôvod sa zakladá na porušení zásad dôvernosti a ochrany údajov podľa článku 10 nariadenia (EÚ, Euratom) 883/2013.
               
            
                  8.
               
               
                  Ôsmy žalobný dôvod sa zakladá na porušení článku 41 ods. 2 písm. b) Charty: porušenie práva žalobkyne na prístup k spisu a zásady riadnej správy vecí verejných.
               
            
                  9.
               
               
                  Deviaty žalobný dôvod sa zakladá na porušení nariadenia (ES) 1049/2001. (2)
                  
               
            
                  10.
               
               
                  Desiaty žalobný dôvod sa zakladá na porušení zásady náležitej starostlivosti.
               
            
                  11.
               
               
                  Jedenásty žalobný dôvod sa zakladá na porušení povinnosti odôvodnenia.
               
            
                  12.
               
               
                  Dvanásty žalobný dôvod sa zakladá na porušení práva žalobkyne na obranu.
               
            
                  13.
               
               
                  Trinásty žalobný dôvod sa zakladá na zrušení rozhodnutí OLAF-u.
               
            
                  14.
               
               
                  Štrnásty žalobný dôvod sa zakladá na mimozmluvnej zodpovednosti OLAF-u za škodu spôsobenú žalobkyni.
               
            
         (1)  Nariadenie Európskeho parlamentu a Rady (EÚ, Euratom) č. 883/2013 z 11. septembra 2013 o vyšetrovaniach vykonávaných Európskym úradom pre boj proti podvodom (OLAF), ktorým sa zrušuje nariadenie Európskeho parlamentu a Rady (ES) č. 1073/1999 a nariadenie Rady (Euratom) č. 1074/1999 (Ú. v. EÚ L 248, 2013, s. 1).
      
         (2)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 2001, s. 43; Mim. vyd. 01/003, s. 331).